b'\n_START_ARTICLE_\nMichailas Pervuchinas\n_START_SECTION_\nBiografija\n_START_PARAGRAPH_\n1922\xe2\x80\x931929 m. mok\xc4\x97si Maskvos liaudies \xc5\xabkio instituto elektros pramon\xc4\x97s fakulete. 1930\xe2\x80\x931933 m. Stalingrado gamyklos "Barikados" cecho vir\xc5\xa1ininkas, vyriausias mechanikas. 1933\xe2\x80\x931938 m. \xe2\x80\x93 Ka\xc5\xa1irsko elektrin\xc4\x97s in\xc5\xbeinierius, cecho vir\xc5\xa1ininkas, direktorius, Maskvos energetikos valdybos vyr. in\xc5\xbeinierius, valdytojo pavaduotojas, vir\xc5\xa1ininkas._NEWLINE_D\xc4\x97l 1937 m. prasid\xc4\x97jusi\xc5\xb3 represij\xc5\xb3 prie\xc5\xa1 vadovaujan\xc4\x8dius darbuotojus atsilaisvinant postams, spar\xc4\x8diai kilo karjeros laiptais: 1938 m. dirbo TSRS sunkiosios pramon\xc4\x97s valdybos vir\xc5\xa1ininku, ministro pavaduotoju, pirmuoju pavaduotoju. 1939\xe2\x80\x931942 m. bei 1953\xe2\x80\x931955 m. \xe2\x80\x93 TSRS Elektrini\xc5\xb3 ir elektros pramon\xc4\x97s liaudies komisaras. 1942\xe2\x80\x931950 m. \xe2\x80\x93 TSRS Chemijos pramon\xc4\x97s liaudies komisaras (ministras). 1957\xe2\x80\x931958 m. \xe2\x80\x93 vidutini\xc5\xb3 ma\xc5\xa1in\xc5\xb3 gamybos pramon\xc4\x97s ministras, TSRS Ministr\xc5\xb3 Tarybos valstybinio u\xc5\xbesienio ekonomini\xc5\xb3 ry\xc5\xa1i\xc5\xb3 komiteto pirmininkas._NEWLINE_1940\xe2\x80\x931944 ir 1950\xe2\x80\x931955 m. (su pertraukomis) buvo TSRS Ministr\xc5\xb3 tarybos pirmininko pavaduotojas, 1955\xe2\x80\x931957 m. \xe2\x80\x93 pirmasis pavaduotojas. Karo prad\xc5\xbeioje buvo atsakingas u\xc5\xbe pramon\xc4\x97s evakuacij\xc4\x85 \xc4\xaf TSRS gilum\xc4\x85. 1942\xe2\x80\x931945 m. buvo auk\xc5\xa1\xc4\x8diausias TSRS pareig\xc5\xabnas, atsakingas u\xc5\xbe atominio ginklo suk\xc5\xabrim\xc4\x85, buvo Valstyb\xc4\x97s gynybos komiteto (VGK) Specialiojo komiteto narys, VGK in\xc5\xbeinierin\xc4\x97s \xe2\x80\x93 technin\xc4\x97s tarybos pirmininkas. Daug nusipeln\xc4\x97 apr\xc5\xabpinant atomin\xc4\x99 pramon\xc4\x99 sunkiuoju vandeniu, urano heksafloridu ir kitais b\xc5\xabtinais cheminiais reagentais. 1949 m. vadovavo valstybinei komisijai, rengian\xc4\x8diai tarybin\xc4\x97s atomin\xc4\x97s bombos i\xc5\xa1bandym\xc4\x85 Semipalatinsko poligone._NEWLINE_1939\xe2\x80\x931961 m. \xe2\x80\x93 TSKP CK narys. 1952\xe2\x80\x931957 m. \xe2\x80\x93 TSKP CK Politinio biuro narys, 1957\xe2\x80\x931961 m. \xe2\x80\x93 kandidatas \xc4\xaf Politinio biuro narius. M. Pervuchinas 1957 m. buvo Molotovo-Malenkovo-Kaganovi\xc4\x8diaus "antipartin\xc4\x97s grupuot\xc4\x97s", band\xc5\xbeiusios nu\xc5\xa1alinti nuo vald\xc5\xbeios N,Chru\xc5\xa1\xc4\x8diov\xc4\x85, sud\xc4\x97tyje. Kadangi buvo ma\xc5\xbeiausiai radikalus grupuot\xc4\x97je, be to kuravo besikurian\xc4\x8di\xc4\x85 TSRS atomin\xc4\x99 pramon\xc4\x99, i\xc5\xa1 prad\xc5\xbei\xc5\xb3 nukent\xc4\x97jo ne\xc5\xbeymiai, tik buvo pervestas i\xc5\xa1 Politinio biuro nari\xc5\xb3 \xc4\xaf kandidato status\xc4\x85. Fakti\xc5\xa1kai iki pat atleidimo i\xc5\xa1 Politinio biuro nari\xc5\xb3, \xc5\xa1io partinio organo veikloje ir pos\xc4\x97d\xc5\xbeiuose nedalyvavo. V\xc4\x97liau pareigose spar\xc4\x8diai krito._NEWLINE_1958\xe2\x80\x931963 m. \xe2\x80\x93 TSRS ambasadorius Vokietijos Demokratin\xc4\x97je Respublikoje. Nuo 1963 m. dirbo TSRS Liaudies \xc5\xabkio tarybos energetikos ir elektrifikavimo valdybos vir\xc5\xa1ininkas, v\xc4\x97liau \xe2\x80\x93 antraeil\xc4\x97se skyriaus ved\xc4\x97jo pareigose TSRS Valstybiniame Plano komitete._NEWLINE_Generolas leitenantas (1944). Socialistinio darbo didvyris (1949). TSRS Auk\xc5\xa1\xc4\x8diausiosios Tarybos 2-4 \xc5\xa1aukim\xc5\xb3 deputatas. Palaidotas Novodevi\xc4\x8d\xc4\x97s kapin\xc4\x97se Maskvoje.'